open-index/open-wikipedia-markdown huggingface dataset:
Πάχνα

Η **Πάχνα** είναι χωριό της επαρχίας Λεμεσού στην Κύπρο.

## Τοποθεσία
Η Πάχνα βρίσκεται 35 χιλιόμετρα βορειοδυτικά της Λεμεσού, στη γεωγραφική περιφέρεια των Κρασοχωρίων Επαρχίας Λεμεσού. Βρίσκεται σε υψόμετρο 670 μέτρων πάνω από την επιφάνεια της θάλασσας. Ανατολικά συνορεύει με τον Άγιο Αμβρόσιο, βορειοανατολικά με το Βουνί, βόρεια με την Κισσούσα, βορειοδυτικά με τη Μαλιά, δυτικά με τη Δορά, νοτιοδυτικά με την Ανώγυρα και νότια με το Πραστειό Αυδήμου.

## Φυσικό περιβάλλον
Η καλλιεργήσιμη έκταση του χωριού περιλαμβάνει αμπέλια, χαρουπιές, αμυγδαλιές, ελιές, μηλιές, αχλαδιές, χρυσομηλιές, σιτηρά, κηπευτικά φυτά και φακές. Η Πάχνα αποτελεί ένα από τα σημαντικότερα αμπελοχώρια της Κύπρου. Από τα παλιά χρόνια οι κάτοικοι ασχολούνται με την αμπελοκαλλιέργεια, φυτεύοντας τις ποικιλίες *μαύρο* και *ξινιστέρι*.

## Ονομασία
Η ονομασία του χωριού οφείλεται στο γεγονός ότι ο πρώιμος οικισμός βρισκόταν ανάμεσα σε τέσσερις λόγγους και έμοιαζε σαν φάτνη. Οι Ενετοί αποκαλούσαν το χωριό ως padena, από τη λέξη patena ή patina, που σημαίνει φάντη ή πάχνη. Μια άλλη εκδοχή αναφέρει ότι το χωριό πήρε το όνομα του από την αρχαία ελληνική λέξη πάχνη (από το ρήμα *πήγνυμι*) που δηλώνει τη δροσιά των κρύων νύχτων.

## Ιστορία
Η περιοχή της Πάχνας κατοικείτο από τη γεωμετρική περίοδο (8ος-7ος αιώνας π.Χ.). 

Την περίοδο της Φραγκοκρατίας η Πάχνα ήταν βασιλικό κτήμα. Το κτήμα εκμισθωνόταν από κάποιον φεουδάρχη ο οποίος πλήρωνε ενοίκιο στο βασιλικό ταμείο. Τον 15ο αιώνα η Πάχνα ήταν φέουδο των Ποδοκάθαρων, σημαντικής κυπριακής οικογένειας της εποχής. Αρχηγός της οικογένειας ήταν ο Ούγος Ποδοκάθαρος.

Τον 16ο αιώνα η Πάχνα έγινε βαϊλάτο (παλάτι), στο οποίο περιλαμβάνονταν άλλα τέσσερα χωριά (Αλέκτορα, Παραμάλι, Ποταμιού και το άγνωστο Li terzi vivi). Την περίοδο της Ενετοκρατίας, η Πάχνα υπαγόταν στο διαμέρισμα της Αυδήμου.

Του 1692 μια επιδημία πανώλης έγινε αιτία να αποδεκατιστεί το γειτονικό χωριό (ο) Σκλίνικας ή (τα) Σκλινίτζια, με τους επιβιώσαντες κατοίκους του να μετακινούνται στην Πάχνα.

## Πληθυσμός
Σύμφωνα με τις απογραφές πληθυσμού που πραγματοποιήθηκαν στην Κύπρο, ο πληθυσμός του χωριού μέχρι το 1960 αυξανόταν. Από τότε παρουσιάζει μείωση, λόγω αστυφιλίας. Ο πίνακας που ακολουθεί παρουσιάζει τον πληθυσμό της Πάχνας όπως καταγράφηκε στις απογραφές πληθυσμού που έγιναν στην Κύπρο.



## Παραπομπές


## Πηγές

*
*
*
*
*
*
*
*

## Βιβλιογραφία
*

## Εξωτερικοί σύνδεσμοι
*Ιστοσελίδα για την Πάχνα

Κατηγορία:Κοινότητες της Επαρχίας Λεμεσού
Κατηγορία:Κρασοχώρια Επαρχίας Λεμεσού
Ιγνάτιος ο Διάκονος

Ο Διάκονος και Σκευοφύλαξ της Μεγάλης Εκκλησίας **Ιγνάτιος** είναι ένας από τους καλύτερους συγγραφείς αγιολογικών κειμένων του 9ου αιώνα.
Αν και συγγραφέας βίων αγίων λίγα πράγματα είναι γνωστά για τον ίδιο. Υπήρξε κατά τα χρόνια του αυτοκράτορα Θεοφίλου Μητροπολίτης Νικαίας, μετά την αποκατάσταση της Ορθοδοξίας το 843 εξορίστηκε σε ένα μοναστήρι έξω από την Κωνσταντινούπολη, όπου και πέθανε γύρω στα μέσα του 9ου αιώνα. 

## Συγγραφικό του έργο
Ο Ιγνάτιος θεωρείται συγγραφέας κάποιων εκ των καλυτέρων αγιολογικών κειμένων. Το υψηλό επίπεδο της γλώσσας του φανερώνουν γνώσεις ρητορικής, ώστε να θεωρείται επαγγελματίας λογογράφος και δάσκαλος ρητορικής και γραμματικής.

#Του αποδίδονται διάφορα ποιήματα:
*Στίχοι εἰς τὸν Ἀδάμ PG 117, 1163-74
*Τετράστιχα εἰς μύθους Αἰσωπικούς
*24 Ιαμβικά γνωμικά
*Κάποια από τα επιγράμματα της Παλατινής Ανθολογίας
#Του αποδίδονται άμεσα 2 αγιολογικά κείμενα:
*Ο Βίος του Πατριάρχη Ταρασίου
*Ο Βίος του Πατριάρχη Νικηφόρου
#Από πολλούς μελετητές αποδίδεται στον Ιγνάτιο η πατρότητα των βίων του Αγίου Γεωργίου Αμάστριδος και του Αγίου Γρηγορίου του Δεκαπολίτου. Η θέση αυτή στηρίζεται στην ομοιότητα του συγγραφικού ύφους και το ότι τα κείμενα αυτά γράφτηκαν κατά το α΄ μισό του 9ου αιώνα.

## Παραπομπές


## Βιβλιογραφία
*Ihor Sevcenko,«Hagiography of the Iconoclast Period», *Iconoclasm*, Birmingham, 1977
*Wolfgang Buchwald, Armin Hohlweg, Otto Prinz, *Tusculum-Lexikon*, Vol I, Munchen 1982

Κατηγορία:Αγιολογία
Κατηγορία:Μητροπολίτες Νικαίας
Κατηγορία:Επίσκοποι του 9ου αιώνα
Κατηγορία:Βυζαντινοί λόγιοι
Τομέας Υγειονομικών ΕΤΑΑ

Από το 2008 ο ασφαλιστικός φορέας των υγειονομικών (ιατροί, οδοντίατροι, φαρμακοποιοί και κτηνίατροι) είναι το Ενιαίο Ταμείο Ανεξάρτητα Απασχολούμενων (Ε.Τ.Α.Α.) και πιο συγκεκριμένα ο "Τομέας Υγειονομικών".

Σκοπός του είναι η παροχή συντάξεων γήρατος, θανάτου, ανικανότητας, περιοδικών μηνιαίων βοηθημάτων, εξόδων κηδείας, προσθέτων αποζημιώσεων, εφάπαξ χρηματικών βοηθημάτων ή οικονομικών ενισχύσεων, εφάπαξ κλάδου πρόνοιας, ιατροφαρμακευτικής, οδοντιατρικής και νοσοκομειακής περίθαλψης. Επίσης, η χορήγηση δανείων πρώτης επαγγελματικής εγκατάστασης, η φιλοξενία παιδιών ασφαλισμένων σε κατασκηνώσεις και η φιλοξενία συνταξιούχων στη Στέγη Υγειονομικών.

Τα γραφεία της Κεντρικής Υπηρεσίας βρίσκονται στην οδό Αχαρνών 27, στην Αθήνα ενώ υπάρχουν και τοπικά υποκαταστήματα σε αρκετές πρωτεύουσες νομών όλης της χώρας.

## Ταμείο Συντάξεων και Αυτασφάλισης Υγειονομικών
Πριν τη συγχώνευση των ταμείων, οι υγειονομικοί ήταν ασφαλισμένοι στο Ταμείο Συντάξεων και Αυτασφάλισης Υγειονομικών (ΤΣΑΥ).
Το ΤΣΑΥ αποτελούσε Νομικό Πρόσωπο Δημοσίου Δικαίου εποπτευόμενο από το Υπουργείο Εργασίας και Κοινωνικών Ασφαλίσεων. 

## Εξωτερικοί σύνδεσμοι

* Επίσημη ιστοσελίδα Τομέα Υγειονομικών ΕΤΑΑ 

Κατηγορία:Δημόσιοι ασφαλιστικοί οργανισμοί της Ελλάδας
Φηροστεφάνι Θήρας

Το **Φηροστεφάνι** είναι παλιό χωριό βόρεια των Φηρών, της πρωτεύουσας της Σαντορίνης, το οποίο σήμερα έχει συνενωθεί με αυτά και αποτελεί συνοικισμό τους. Το όνομά του σημαίνει «*στεφάνι των Φηρών*» και οφείλεται στην υψομετρική του θέση σε σχέση με τα υπόλοιπα Φηρά. Χαρακτηρίζεται από τα παραδοσιακά σπίτια, τα στενά σοκάκια και τη θέα προς το ηφαίστειο.

## Εικόνες από το Φηροστεφάνι

Αρχείο:Volcano view from Firostefani.jpg|Το ηφαίστειο. Φηροστεφάνι
Αρχείο:Saint Gerasimos church in Firostefani.jpg|Ο Άγιος Γεράσιμος (1807)
Αρχείο:Windmill in Firostefani.jpg|Ανεμόμυλος στο Φηροστεφάνι


Κατηγορία:Χωριά της περιφερειακής ενότητας Θήρας
Δνείπερος

thumb|right|250px|Δορυφορική φωτογραφία του Δνείπερου
Ο **Δνείπερος** (, , ουκρανικά: Дніпро) είναι ο τρίτος μεγαλύτερος ποταμός στην Ευρώπη μετά τον Βόλγα και τον Δούναβη. Έχει συνολικό μήκος 2.285 χλμ. εκ των οποίων τα 485 είναι στη Ρωσία, τα 595 στη Λευκορωσία και τα υπόλοιπα 1.095 χλμ. στην Ουκρανία. Σε μήκος 1.677 χλμ. είναι πλωτός και η λεκάνη απορροής του έχει έκταση 504.000 τ.χλμ. από τα οποία τα 289.000 τ.χλμ. βρίσκονται σε ουκρανικό έδαφος.

Κατά την αρχαιότητα ήταν γνωστός με την ονομασία *[[Βορυσθένης]]*, που σημαίνει «αυτός που ρέει από τα βόρεια» και αναφέρεται από τον Ηρόδοτο ήδη από τον 5ο αιώνα π.Χ. Χρησιμοποιήθηκε ήδη από νωρίς ως υδάτινη οδός και ιδιαίτερα κατά τον Μεσαίωνα όταν αποτελούσε τμήμα της Εμπορικής Οδού Βαράγγων- Ελλήνων ανάμεσα στη Βαλτική Θάλασσα και τη Βυζαντινή Αυτοκρατορία.

Πηγάζει από τα υψώματα Βαλντάι στην κεντρική Ρωσία δυτικά της Μόσχας σε μια περιοχή σκεπασμένη από έλη και τύρφη και στη συνέχεια ρέει προς τον νότο για να καταλήξει στον Εύξεινο Πόντο δυτικά της Χερσώνας. Για μήκος 115 χλμ. σχηματίζει το φυσικό σύνορο μεταξύ Λευκορωσίας και Ουκρανίας ενώ στα τελευταία 800 χλμ. έχουν δημιουργηθεί μέσω φραγμάτων, μια σειρά από τεχνητές λίμνες που χρησιμοποιούνται για την παραγωγή υδροηλεκτρικής ενέργειας. Τα φράγματα αυτά, κατασκευασμένα τη σοβιετική εποχή, έχουν ιδιαίτερη οικονομική σημασία και παράγουν το 10% περίπου της ηλεκτρικής ενέργειας στην Ουκρανία. Ενδεικτικά αναφέρεται ο υδροηλεκτρικός σταθμός ισχύος 750 MW κοντά στην πόλη Ζαπορίζια που είναι ένας από τους μεγαλύτερους στην Ευρώπη. Κατά μήκος του, συγκεντρώνονται πολυάριθμες βιομηχανικές μονάδες, με αποτέλεσμα, την εμφάνιση ιδιαίτερα έντονων προβλημάτων ρύπανσης των υδάτων του.

Κατά μήκος των όχθεών του είναι χτισμένες πολυάριθμες πόλεις με σημαντικότερες την πρωτεύουσα της Ουκρανίας Κίεβο, το Σμολένσκ (Ρωσία), το Ντνίπρο, τη Ζαπορίζια και τη Χερσώνα.

## Παραπομπές


## Εξωτερικοί σύνδεσμοι
* 
* 

Κατηγορία:Ποταμοί της Ουκρανίας
Κατηγορία:Ποταμοί της Λευκορωσίας
Κατηγορία:Ποταμοί της Ρωσίας
Μανουέλ Αθάνια

Ο **Μανουέλ Αθάνια Ντίαθ** (ισπαν.:*Manuel Azaña Díaz*, 1880-1940) ήταν πρόεδρος της Β΄ Ισπανικής Δημοκρατίας από το 1936 έως το 1939.

Γεννήθηκε στο Αλκαλά ντε Ενάρες στις 10 Ιανουαρίου 1880. Σπούδασε νομική στο Παρίσι, ασχολήθηκε αρχικά με τη δημοσιογραφία και το 1930 εξελέγη πρόεδρος του Φιλοσοφικού Συλλόγου Μαδρίτης. Το 1931 έγινε πρωθυπουργός της Ισπανίας, θέση στην οποία παρέμεινε μέχρι το 1933. Τον Μάιο του 1936 εξελέγη Πρόεδρος της Δημοκρατίας. Κατά τη διάρκεια της θητείας του ξέσπασε ο Ισπανικός Εμφύλιος Πόλεμος. Είχε την φήμη ισχυρού και δυναμικού πολιτικού άνδρα. Μετά την πτώση της Βαρκελώνης στα χέρια των επαναστατών το 1939, ο Αθάνια πέρασε με τα πόδια από τα Πυρηναία και κατέφυγε στη Γαλλία.
Πέθανε στο Μωντομπάν της Γαλλίας στις 3 Νοεμβρίου 1940, λίγο μετά τη νίκη του Φράνκο.

## Βιβλιογραφία
* Beevor, Antony (2006). *The Battle for Spain: the Spanish Civil War, 1936-1939*. New York: Penguin Books. pp. 27–30. ISBN 0-14-303765-X

## Παραπομπές


Κατηγορία:Πρόεδροι της Δημοκρατίας της Ισπανίας
Κατηγορία:Πρωθυπουργοί της Ισπανίας
Κατηγορία:Δεύτερη Ισπανική Δημοκρατία
Φρανθίσκο Λάργο Καμπαγιέρο

Ο **Φρανθίσκο Λάργο Καμπαγιέρο**  (Ισπανικά: Francisco Largo Caballero, 1869-1946) ήταν πρωθυπουργός της Ισπανίας. Γεννήθηκε στη Μαδρίτη το 1869. Ήταν σοσιαλιστής και αρχηγός της Γενικής Ένωσης Εργατών. Διετέλεσε πρωθυπουργός της Ισπανίας εν μέσω του Ισπανικού εμφυλίου, διαδεχόμενος τον Χοσέ Χιράλ, από τον Σεπτέμβριο του 1936 έως τον Μάιο του 1937. Στα νεανικά του χρόνια ήταν ελαιοχρωματιστής και το 1931 έγινε μέλος του Ισπανικού Σοσιαλιστικού Εργατικού Κόμματος. Το 1917, μετά από μια εργατική απεργία, συλλαμβάνεται και φυλακίζεται και τον επόμενο χρόνο (1918) εκλέγεται βουλευτής και απελευθερώνεται. Εκτός από πρωθυπουργός, διετέλεσε υπουργός Εργασίας (1931-1933) και υπουργός Άμυνας (1936-1937). Το 1939 αποσύρθηκε από την πολιτική και αυτοεξορίστηκε στο Παρίσι. Το 1940 συνελήφθη από τους Γερμανούς και στάλθηκε σε στρατόπεδο συγκέντρωσης, στο Νταχάου. Πέθανε στο Νταχάου το 1946, λίγο μετά το τέλος του πολέμου.

## Παραπομπές


## Πηγές
*Beevor, Antony (2006). The Battle for Spain: The Spanish Civil War, 1936–1939. London: Penguin Books. ISBN 0-14-303765-X.
*Graham, Helen (2005). The Spanish Civil War. A Very Short Introduction. Oxford University Press. ISBN 978-0-19-280377-1.
*Jackson, Gabriel (1967). The Spanish Republic and the Civil War, 1931–1939. Princeton: Princeton University Press. ISBN 0-691-00757-8.
*Paz, Abel (2011). The Story of the Iron Column: Militant Anarchism in the Spanish Civil War. AK Press. ISBN 978-1-84935-064-8. Retrieved 2015-08-27.
*Preston, Paul (2006). The Spanish Civil War. Reaction, revolution & revenge. London: Harper Perennial. ISBN 978-0-00-723207-9.
*Thomas, Hugh (2003). The Spanish Civil War. London: Penguin Books. ISBN 978-0-14-101161-5.
*Urquijo y Goitia, José Ramón de (2008). Gobiernos y ministros españoles en la edad contemporánea. Editorial CSIC - CSIC Press. ISBN 978-84-00-08737-1. Retrieved 2015-08-27.

Κατηγορία:Πρωθυπουργοί της Ισπανίας
Κατηγορία:Υπουργοί Άμυνας της Ισπανίας
Κατηγορία:Δεύτερη Ισπανική Δημοκρατία
Φαραί Μεσσηνίας

Οι **Φαρές**, ή αι **Φαραί** : ήταν αρχαία ομηρική πόλη της Μεσσηνίας στην θέση της σημερινής Καλαμάτας. Ο Όμηρος την αναφέρει επίσης και ως "*Φηραί*" ή "*Φηρή*". Ο δε Ξενοφών (ιστορικοί χρόνοι) την αναφέρει "*Φεραί*".

## Γενικά
Επώνυμος και ιδρυτής της πόλης αναφέρεται ο ημίθεος Φάρις, γιος του Ερμή και της Φιλοδάμειας. Οι Φαρές αναφέρονται επίσης ως μία από τις επτά πόλεις που προσέφερε ο Αγαμέμνων στον Αχιλλέα, αν σταματούσε τον θυμό του και λάμβανε σύζυγο μία από τις τρεις θυγατέρες του.
Περί τον 8ο αιώνα π.Χ. η πόλη πέρασε στη κυριαρχία των Λακώνων όπου και παρέμεινε μέχρι το 369 π.Χ.. Μετά τους Περσικούς πολέμους και την εξάλειψη εξωτερικών κινδύνων, όταν η Αθηναϊκή δημοκρατία ξεκίνησε να λεηλατεί τις παράλιες πόλεις της Πελοποννήσου όπου και ξέσπασε ο Κορινθιακός Πόλεμος, αι Φαραί (ή οι Φαρές) λεηλατήθηκαν από τον Κόνωνα και τον Φαρνάβαζο, Πέρση ναύαρχο, με τον οποίο είχε συμμαχήσει ο Κόνων. Αργότερα ο Επαμεινώνδας απελευθέρωσε την πόλη και την επέστρεψε στην κυριαρχία των Μεσσηνίων.

## Αρχαιολογική έρευνα
Από την αρχαιολογική έρευνα της περιοχής η πόλη αυτή εντοπίζεται στο φρούριο της σημερινής Καλαμάτας. Νοτιοδυτικά της πόλης στη περιοχή "Ακοβίτικα" αποκαλύφθηκε μεγάλο οικοδόμημα των πρωτοελλαδικών χρόνων καθώς και τμήμα αρχαϊκού ιερού αφιερωμένου στον Ποσειδώνα, από το χώρο του οποίου και έχουν προέλθει σημαντικά ευρήματα. Από δε τις ανασκαφές της ευρύτερης περιοχής έχει εντοπιστεί μεγάλος αριθμός αρχαϊκών επιγραφών (αναθηματικές και ψηφισματικές) καθώς και πολλά επιτύμβια. Κάποιες εξ αυτών αναφέρουν την ύπαρξη των ιερών του Μαχάονα και του Ποδαλείριου, χωρίς ωστόσο να έχουν εντοπιστεί οι ακριβείς τους θέσεις.

Η αρχαία κώμη Καλάμαι βρισκόταν στην θέση του σημερινού Ελαιοχωρίου.

## Πηγές
* "Εγκυκλοπαίδεια Πάπυρος Larousse Britannica" τομ. 21ος, σελ. 165.

## Εξωτερικοί σύνδεσμοι
* Το πλήρες κείμενο της Ιλιάδας και της Οδύσσειας (στα αρχαία Ελληνικά)

Κατηγορία:Πόλεις της αρχαίας Μεσσηνίας
Χουάν Νεγρίν

Ο **Χουάν Νεγρίν** (ισπανικά: *Juan Negrín López*, 3 Φεβρουαρίου 1892 - 12 Νοεμβρίου 1956) ήταν πρωθυπουργός της Ισπανίας.

Γεννήθηκε στο Λας Πάλμας των Κανάριων νήσων , ήταν από εύπορη οικογένεια και σπούδασε ιατρική στη Γερμανία. Νέος εντάχτηκε στο Σοσιαλιστικό κόμμα ενώ διετέλεσε και υπουργός Οικονομικών (1939). Το 1937 έγινε πρόεδρος της Κυβέρνησης διαδεχόμενος τον Καμπαγιέρο ενώ μαινόταν ακόμα ο Ισπανικός εμφύλιος. Στην προεδρία παρέμεινε μέχρι το 1939. Μετά τη νίκη του Φράνκο αυτοεξορίστηκε στο Παρίσι και διετέλεσε πρωθυπουργός της εξόριστης ισπανικής κυβέρνησης. Απεβίωσε τον Νοέμβριο του 1956.

## Παραπομπές


## Βιβλιογραφία
*Beevor, Antony (2006). 'The battle for Spain. The Spanish civil war. London: Penguin Books. ISBN 0-14-303765-X.
*Graham, Helen (2005). The Spanish Civil War. A very short introduction. New York: Oxford University Press. ISBN 978-0-19-280377-1.
*Jackson, Gabriel (1967). The Spanish Republic and the Civil War, 1931–1939. Princeton: Princeton University Press. ISBN 0-691-00757-8.
"Juan Negrín". Geneall. Retrieved 2015-08-09.
*Preston, Paul (2006). The Spanish Civil War. Reaction, revolution & revenge. London: Harper Perennial. ISBN 978-0-00-723207-9.
*Preston, Paul (2012). The Spanish Holocaust: Inquisition and Extermination in Twentieth-Century Spain. W.W. Norton.
*Thomas, Hugh (2003). The Spanish Civil War. London: Penguin Books. ISBN 978-0-14-101161-5.

## Εξωτερικοί σύνδεσμοι
* 

Κατηγορία:Πρωθυπουργοί της Ισπανίας
Χοσέ Μαρία Χιλ Ρόμπλες ι Κινιόνες

Ο **Χοσέ Μαρία Χιλ Ρόμπλες ι Κινιόνες** (ισπανικά: *José María Gil-Robles y Quiñones de León*, 22 Νοεμβρίου 1898 - 14 Σεπτεμβρίου 1980) ήταν Ισπανός πολιτικός.

Γεννήθηκε στη Σαλαμάνκα το 1898. Ήταν μέλος του Λαϊκού κόμματος και υποστηρικτής του Ριβέρα. Διετέλεσε Υπουργός Άμυνας. Το 1937 με την νίκη του Φράνκο αυτοεξορίζεται για να επιστρέψει ξανά το 1960. Πέθανε το 1980.

## Παραπομπές


## Εξωτερικοί σύνδεσμοι
* 

Ρόμπλες
Ρόμπλες
Ραμόν Σεράνο Σούνιερ

Ο **Ραμόν Σερράνο Σούνιερ** (*Ramón Serrano Súñer*, 12 Σεπτεμβρίου 1901 - 1 Σεπτεμβρίου 2003) ήταν Ισπανός πολιτικός.

Γεννήθηκε στην Καρθαγένη το 1901 και πέθανε στη Μαδρίτη το 2003. Ο Σούνιερ είχε νυμφευτεί την αδελφή της γυναίκας του Φράνκο και ήταν ο πιο στενός συνεργάτης του, γνωστός ως *cuñadísimo*. Καταγόταν από εύπορη οικογένεια και είχε σπουδάσει νομική. Κατά το πραξικόπημα του Φράνκο συλλαμβάνεται και φυλακίζεται λόγω της συγγένειας τους αλλά καταφέρνει να φυγαδευτεί. Το 1937 επιστρέφει και αναλαμβάνει Υπουργός Εσωτερικών και λίγο αργότερα Υπουργός Εξωτερικών στην κυβέρνηση του Φράνκο. Ήταν αυτός που διαπραγματευόταν, μαζί με τον Φράνκο, την είσοδο ή μη της Ισπανίας στον Β΄ Παγκόσμιο Πόλεμο στο πλευρό της Ναζιστικής Γερμανίας με τον Χίτλερ στο Χεντάγιε, αν και επίσημα ονομάστηκε Υπουργός εξωτερικών στις 16 Οκτωβρίου 1940 και αποπέμφθηκε από την κυβέρνηση το 1942. Από το 1940 αναλαμβάνει την εσωτερική οργάνωση της Φάλαγγας που ήταν και το μοναδικό πολιτικό κόμμα στην Ισπανία. Επίσης είχε διατελέσει και Ανώτατος δικαστής.

## Συγγραφικό έργο
*(1947). Entre Hendaya y Gibraltar. Madrid: Ediciones y Publicaciones Españolas.
*(1969). Ensayos al viento. Madrid: Cultura Hispánica. Prólogo de Azorín.
*(1977). Entre el silencio y la propaganda, la Historia como fue. Memorias. Barcelona: Planeta.
*(1981). De anteayer y de hoy. Barcelona: Plaza y Janés
*(1985). Dictámenes y recursos de casación civil. Madrid: Edersa.
*(1995). Política de España, 1936-1975. Madrid: Editorial Complutense.

## Παραπομπές


## Βιβλιογραφία
*Cien Empresarios Españoles del Siglo Veinte Info on a book, 672 pages, by Rojo Cagigal, Juan Carlos. Azagra Ros, Joaquín Pedro. Arana Pérez, Ignacio. Echániz Ortúñez, José and others, 13 economists in total. ISBN 978-84-88717-27-6, 2000. 
**Milicia y diplomacia: los diarios del Conde de Jordana 1936-1944*, forewords and initial study by Carlos Seco Serrano. (Selección y glosas de Rafael Gómez- Jordana Prats). Burgos: Dossoles, 2002. "Colección La Valija Diplomática". 311 pp.ISBN 9788487528453. 
*Charles B. Burdick. *Germany's Military strategy and Spain In World War II*.Syracuse Univ. Press, Syracuse, U.S.A., (1968). 228 pages. ISBN 256692. Former American Professor Charles B. Burdick biography can be seen at:
* Ramón Serrano Súñer, *Entre Hendaya y Gibraltar*. ISBN 978-84-08-10417-9, (2011).
*Pauley, Bruce F. (1981). *Hitler and the Forgotten Nazis: A History of Austrian National Socialism*, University of North Carolina Press. ISBN 0-8078-1456-3.

## Εξωτερικοί σύνδεσμοι

Σούνιερ
Σούνιερ
Κατηγορία:Φασίστες
Κατηγορία:Εθνικιστές
Κατηγορία:Ρωμαιοκαθολικοί
Νιθέτο Αλκαλά-Θαμόρα

Ο **Νιθέτο Αλκαλά-Θαμόρα** (ισπαν.:*Niceto Alcalá-Zamora y Torres*, 6 Ιουλίου 1877 - 18 Φεβρουαρίου 1949) ήταν Ισπανός πολιτικός.

Γεννήθηκε το 1877. Σπούδασε νομική. Ήταν αντιβασιλικός και φυλακίστηκε για αυτήν την δράση του. Διετέλεσε υπουργός Άμυνας το 1931 και ακόμα φυλακισμένος, καλείται και αναλαμβάνει Πρόεδρος της Δημοκρατίας. Έχασε στις προεδρικές εκλογές του 1936 και αυτοεξορίστηκε στην Αργεντινή, όπου και πέθανε το 1949.

## Παραπομπές


## Βιβλιογραφία
* J. Tomás Villarroya, *La destitución de Alcalá-Zamora*. Fundación Universitaria San Pablo-CEU, Madrid, 1987. ISBN 84-600-5280-X
* J. L. Casas Sánchez, *Niceto Alcalá-Zamora y Torres (1877–1949)*. Mancomunidad de la Subbética, Carcabuey, 2006. ISBN 84-611-2331-X
* C. Zaragoza, *El Presidente*. Plaza & Janés, Barcelona, 1987. ISBN 84-01-38112-6

## Εξωτερικοί σύνδεσμοι
* 

Κατηγορία:Πρόεδροι της Δημοκρατίας της Ισπανίας
Κατηγορία:Υπουργοί Άμυνας της Ισπανίας
Κατηγορία:Ισπανοί πολιτικοί
Κατηγορία:Δεύτερη Ισπανική Δημοκρατία
Κατηγορία:Ισπανοί δικηγόροι
Χοσέ Ενρίκε Βαρέλα

Ο **Χοσέ Ενρίκε Βαρέλα** (ισπ. *José Enrique Varela*) ήταν στρατιωτικός και πολιτικός της Ισπανίας.

Γεννήθηκε στο Σαν Φερνάντο του Κάδιξ το 1891 και πέθανε στη Ταγγέρη το 1951. Έφτασε μέχρι τον βαθμό του Στρατηγού και πολέμησε σε όλες τις μάχες του εμφυλίου. Το 1939 διετέλεσε Υπουργός Άμυνας. Πέθανε το 1951.

## Παραπομπές


Κατηγορία:Υπουργοί Άμυνας της Ισπανίας
Κατηγορία:Ισπανοί πολιτικοί
Ντολόρες Ιμπάρρουρι

Η **Ντολόρες Ιμπάρρουρι** (ισπανικά: *Isidora Dolores Ibárruri Gómez*, 9 Δεκεμβρίου 1895 - 12 Νοεμβρίου 1989), περισσότερο γνωστή ως ***Πασιονάρια*** (Λουλούδι του πάθους), ήταν Ισπανίδα κομμουνίστρια πολιτικός, καταγόμενη από τη Χώρα των Βάσκων. Έμεινε γνωστή στην ιστορία για τη σθεναρή αντίστασή της κατά του φασισμού κατά τη διάρκεια του Ισπανικού εμφυλίου, για τα σύνθηματά της «*Είναι καλύτερα να πεθαίνεις όρθιος, παρά να ζεις γονατιστός*» και «*Είναι καλύτερα να είσαι χήρα ενός ήρωα, παρά σύζυγος ενός δειλού*», καθώς και για το παλαιότερο «*No pasaran*» ("Δεν θα περάσουν") στον ομώνυμο λόγο της στη Μάχη της Μαδρίτης.

Το κάποτε καθολικό κορίτσι έγινε επαναστάτρια και προσχώρησε στο Κομμουνιστικό Κόμμα Ισπανίας (ΚΚΙ) κατά την ίδρυσή του το 1921. Τη δεκαετία του '30 έγινε συντάκτρια στην εφημερίδα του ΚΚΙ *[[Mundo Obrero]]* (Κόσμος της εργασίας) και εκλέχθηκε στο Κοινοβούλιο ως βουλευτής του ΚΚΙ από την περιοχή της Αστούριας το 1936. Μετά την εξορία της από την Ισπανία στο τέλος του Εμφυλίου Πολέμου, διορίστηκε Γενική Γραμματέας της Κεντρικής Επιτροπής του ΚΚΙ, θέση που κράτησε από το 1942 ως το 1960. Έπειτα ονομάστηκε επίτιμη πρόεδρος του ΚΚΙ ως το τέλος της ζωής της. Με την επιστροφή της στην Ισπανία το 1977, επανεκλέχθηκε βουλευτής της ίδιας περιοχής (Αστούριας). Θεωρείται ως μία από τους ικανότερους ομιλητές του 20ού αιώνα.

Καταγόταν από φτωχή οικογένεια και δούλεψε στην αρχή ως υπηρέτρια, ράφτρα, μαγείρισσα και αργότερα δημοσιογράφος. Ο γιος της Ρουμπέν, υπηρετώντας με τον βαθμό του υπολοχαγού στον σοβιετικό στρατό τον Σεπτέμβριο του 1942, σκοτώθηκε κατά τη μάχη του Στάλινγκραντ σε ηλικία 22 ετών.

Το 1962 δημοσίευσε τα απομνημονεύματά της με τίτλο *El unico camino*.

Ο αστεροειδής **[[1277 Ντολόρες]]**, που ανακαλύφθηκε το 1933, πήρε το όνομά της.

## Σημειώσεις

## Παραπομπές


## Εξωτερικοί σύνδεσμοι
* http://en.wikisource.org/wiki/No_Pasaran - ο ιστορικός λόγος της Πασιονάρια από τη *Βικιθήκη*.

Ιμπάρρουρι
Κατηγορία:Απομνημονευματογράφοι
Κατηγορία:Ισπανοί κομμουνιστές
Κατηγορία:Βάσκοι
Κατηγορία:Ισπανικός Εμφύλιος
Κατηγορία:Ισπανοί αντιφασίστες
Κατηγορία:Μαρξιστές δημοσιογράφοι
Κατηγορία:Μαρξίστριες
Χοσέ Μαρία Χιλ Ρόμπλες

Ο **Χοσέ Μαρία Χιλ Ρόμπλες** (ισπ. *José María Gil-Robles*, 17 Ιουνίου 1935 - 13 Φεβρουαρίου 2023) ήταν Ισπανός πολιτικός. Ήταν μέλος του Ευρωπαϊκού Κοινοβουλίου στην ομάδα του Ευρωπαϊκού Λαϊκού Κόμματος και ήταν Πρόεδρος του Ευρωπαϊκού Κοινοβουλίου από το 1997 έως το 1999 

Από το 2009 έως το 2014, ήταν πρόεδρος του Ιδρύματος Ζαν Μονέ για την Ευρώπη.

## Παραπομπές


## Εξωτερικοί σύνδεσμοι
* 

Κατηγορία:Ισπανοί πολιτικοί
Κατηγορία:Πρόεδροι του Ευρωπαϊκού Κοινοβουλίου
Ινταλέθιο Πριέτο

Ο **Ινταλέθιο Πριέτο** (ισπ. *Indalecio Prieto*) ήταν Ισπανός πολιτικός.

Γεννήθηκε στο Μπιλμπάο στις 30 Απριλίου 1883. Καταγόταν από φτωχή οικογένεια και για να ζήσει πουλούσε εφημερίδες. Το 1899 γράφεται στο Σοσιαλιστικό κόμμα και το 1911 εκλέγεται βουλευτής, ο πρώτος στην ιστορία του Σοσιαλιστικού κόμματος. Ταυτόχρονα ασχολείται και με τη δημοσιογραφία. Ήταν πολιτικός αντίπαλος του Καμπαγιέρο. Το 1930 αναλαμβάνει το Υπουργείο των Οικονομικών ενώ πραγματοποιεί μεγάλα οδικά και αρδευτικά έργα και επεκτείνει το σιδηροδρομικό δίκτυο της χώρας. Διεκδίκησε την πρωθυπουργία και διετέλεσε ακόμα Υπουργός Ναυτικού και Αεροπορίας, Υπουργός Άμυνας και πρόεδρος του Σοσιαλιστικού κόμματος. Κατά τη διάρκεια του εμφυλίου καταφεύγει στο Μεξικό και πεθαίνει στις 11 Φεβρουαρίου 1962.

## Παραπομπές


Κατηγορία:Ισπανοί πολιτικοί
Κατηγορία:Υπουργοί Άμυνας της Ισπανίας
Μιγκέλ Πρίμο ντε Ριβέρα

Ο **Μιγέλ Πρίμο ντε Ριβέρα** (ισπαν.:Miguel Primo de Rivera, 8 Ιανουαρίου 1870 - 16 Μαρτίου 1930) ήταν στρατιωτικός και δικτάτορας της Ισπανίας.
## Βιογραφία
Γεννήθηκε το 1870 και καταγόταν από πλούσια οικογένεια. Υπηρέτησε ως στρατιωτικός στις τότε ισπανικές αποικίες στην Κούβα, το Μαρόκο και τις Φιλιππίνες. Από το 1917 διετέλεσε φρούραρχος σε μεγάλες πόλεις της Ισπανίας. Το 1923 ο Βασιλιάς Αλφόνσος ΙΓ΄ τον βοήθησε να πάρει την εξουσία με κίνημα και να καταλύσει την Α΄ Ισπανική Δημοκρατία. Σύμφωνα με τον Μπίβορ, το πραξικόπημα προκλήθηκε λόγω της στρατιωτικής αποτυχίας του Στρατηγού Silvestre, ο οποίος έπεσε σε ενέδρα των Μαροκινών στο Annual. Χαρακτηριστικό παράδειγμα ανικανότητας κατά το οποίο 10.000 στρατιώτες σκοτώθηκαν και 4.000 αιχμαλωτίστηκαν. Η αντίδραση ήταν έντονη, ο βασιλιάς επικρίθηκε οδηγώντας τον Μιγέλ Ριβέραπ σε πραξικόπημα, αφήνοντας όμως τον βασιλιά Αλφόνσο ΙΓ' στη θέση του ως αρχηγού κράτους. Ίδρυσε τη δική του πολιτική οργάνωση, την Πατριωτική Ένωση (Union Patriotica) και διόρισε στην κυβέρνησή του τον σοσιαλιστή Λάργκο Καμπαλέρο, με σκοπό να συστήσει συμβούλια επίλυσης βιομηχανικών διαφορών. Πέτυχε να τελειώσει τον πόλεμο στο Μαρόκο, στην οροσειρά Ριφ. Το έλλειμμα του προϋπολογισμού διπλασιάστηκε το 1925 και 1929, μετά από διάφορα κατασκευαστικά έργα υποδομών. Έγινε φυγή κεφαλαίων και το εθνικό νόμισμα της ισπανίας, η πεσέτα, έχασε το 50% της αξίας της. Ο Αλφόνσος ΙΓ' άρχισε να ανησυχεί και μια αντιπολίτευση που είχε αναπτυχθεί από αριστερούς και φιλελεύθερους, γνωστή ως Δημοκρατική Συμμαχία (Ισπανία) (Alianza Republicana), με σκοπό της εκδίωξη του καθεστώτος αλλά και της μοναρχίας, αντιτάχθηκε σε αυτήν.

Στις 28 Ιανουαρίου 1930, ο Πρίμο ντε Ριβέρα παραιτήθηκε και αυτοεξορίστηκε στη Γαλλία, μέχρι τον θάνατό του. Ο Αλφόνσος ΙΓ΄ εμπιστεύθηκε την επόμενη κυβέρνηση στον στρατηγό Ντάμασο Μπερενγκιέρ.

Πέθανε στις 16 Μαρτίου 1930.

## Παραπομπές


Πριμο ντε Ριβερα
Πριμο ντε Ριβερα
Κατηγορία:Πρωθυπουργοί της Ισπανίας
Κατηγορία:Εθνικιστές
Αγλαΐα

Η **Αγλαΐα** λέγεται ότι ήταν η νεότερη από τις Τρεις Χάριτες, οι οποίες προσωποποιούσαν τη γοητεία, την ομορφιά, τη φύση, τη γονιμότητα και τη δημιουργικότητα στην Ελληνική Μυθολογία. Το όνομα «Αγλαΐα» εξάλλου σημαίνει *λαμπερή* και *ωραία*.

Η Αγλαΐα παντρεύτηκε τον θεό Ήφαιστο, αλλά απέκτησε ένα γιο, τον Νιρέα, με τον βασιλιά της Σύμης Χάροπο. Ο Νιρέας ήταν ονομαστός για την ομορφιά του.

## Δείτε επίσης
* Χάριτες
* Η Αγλαΐα έδωσε το όνομά της στον αστεροειδή 47 Αγλαΐα (47 Aglaja), που ανακαλύφθηκε το 1857.

Α
Κατηγορία:Παιδιά του Δία
Κύπελλο Συνομοσπονδιών ΦΙΦΑ

Το **Κύπελλο Συνομοσπονδιών ΦΙΦΑ** (αγγλικά: *FIFA Confederations Cup*) ήταν ένα τουρνουά εθνικών ομάδων ποδοσφαίρου το οποίο διεξαγόταν κάθε τέσσερα χρόνια. Σε αυτό συμμετείχαν οι νικητές των κυπέλλων των έξι περιφερειακών συνομοσπονδιών της Παγκόσμιας Ομοσπονδίας Ποδοσφαίρου (ΦΙΦΑ) (ΚΑΦ, ΚΟΝΜΕΜΠΟΛ, ΟΥΕΦΑ, ΑΦΚ, ΟΦΚ, ΚΟΝΚΑΚΑΦ), καθώς και η κάτοχος του Παγκοσμίου Κυπέλλου και η διοργανώτρια χώρα, συνολικά οκτώ ομάδες. Το 2019 αποφασίστηκε η κατάργηση του θεσμού και η αντικατάστασή του από το Παγκόσμιο Κύπελλο Συλλόγων, του οποίου η μορφή τροποποιήθηκε.

## Ιστορικό
Το 1980 έγινε η πρώτη προσπάθεια δημιουργίας μιας παγκόσμιας ποδοσφαιρικής διοργάνωσης με συμμετοχή μόνο των πιο επιτυχημένων εθνικών ομάδων με την ευκαιρία του εορτασμού των 50 ετών του Παγκοσμίου Κυπέλλου.  Η διοργάνωση, που ονομάστηκε '''Μουντιαλίτο''', έγινε στην Ουρουγουάη και προσκλήθηκαν μόνο οι έξι χώρες που είχαν κατακτήσει ως τότε το Παγκόσμιο Κύπελλο, από τις οποίες η Αγγλία αρνήθηκε να μετάσχει.

Το 1985 έγινε μια διαφορετική απόπειρα με το **[[Έπαθλο Αρτέμιο Φράνκι]],** που ήταν ένας αγώνας μεταξύ των νικητριών χωρών του Ευρωπαϊκού πρωταθλήματος και του Κόπα Αμέρικα, δηλαδή κάτι ανάλογο με το Διηπειρωτικό Κύπελλο συλλόγων αλλά για εθνικές ομάδες. Η προσπάθεια δεν είχε συνέχεια, αν και έγινε άλλη μια φορά το 1993. 

Το τουρνουά που εξελίχθηκε στο Κύπελλο Συνομοσπονδιών ΦΙΦΑ ξεκίνησε ανεπίσημα το 1992 στη Σαουδική Αραβία και ονομαζόταν **Κύπελλο Βασιλιά Φαχντ**. Έπειτα από το πρώτο του 1992 έγινε και δεύτερο το 1995. Σε αυτό συμμετείχαν η εθνική Σαουδικής Αραβίας και κάποιοι κυπελλούχοι των περιφερειακών συνομοσπονδιών. Το 1997 ανέλαβε τη διοργάνωση η FIFA και το ονόμασε *Κύπελλο Συνομοσπονδιών* (FIFA Confederations Cup) και όρισε η διεξαγωγή του να γίνεται κάθε δύο χρόνια. Από το 2005 το κύπελλο διεξαγόταν κάθε τέσσερα χρόνια, ένα χρόνο πριν από το Παγκόσμιο Κύπελλο, στη χώρα που διοργάνωνε το επόμενο Παγκόσμιο. Έτσι, το Κύπελλο Συνομοσπονδιών 2017 διεξήχθη στη Ρωσία.

Στο Κύπελλο του 2009, στο οποίο η Βραζιλία επικράτησε των ΗΠΑ με 3-2 στον τελικό, εξασφαλίστηκε η συμμετοχή της Ιταλίας (παγκόσμια πρωταθλήτρια 2006) και της Ν. Αφρικής (διοργανώτρια χώρα το 2010).

Τελευταία κάτοχος του τίτλου, είναι από τις 2 Ιουλίου 2017 η ομάδα της Γερμανίας, η οποία εκείνη τη μέρα, νίκησε στον τελικό του τελευταίου πρωταθλήματος τη Χιλή, με 1-0.

Στις 15 Μαρτίου 2019 η ΦΙΦΑ ανακοίνωσε την κατάργηση του θεσμού και την αντικατάστασή του από το Παγκόσμιο Κύπελλο Συλλόγων.

## Κατάλογος διοργανώσεων

**Σημείωση**
:Οι διοργανώσεις του 1992 και του 1995 ονομάζονταν "Κύπελλο Βασιλιά Φαχντ". Η FIFA σήμερα τις αναγνωρίζει επισήμως ως Κύπελλα Συνομοσπονδιών.

## Ομάδες που έφτασαν στους τέσσερις

: Διοργανώτρια

## Δείτε επίσης
* Ευρωπαϊκό Πρωτάθλημα Ποδοσφαίρου
* Κόπα Αμέρικα
* Κύπελλο Εθνών Αφρικής
* Ασιατικό Κύπελλο
* Χρυσό Κύπελλο CONCACAF
* Κύπελλο Εθνών Ωκεανίας
* Έπαθλο Αρτέμιο Φράνκι
* Μουντιαλίτο 1980
*Κύπελλο Μεσημβρινού Ευρώπης-Αφρικής
*Αφρο-Ασιατικό Κύπελλο Εθνών ποδοσφαίρου
*Τσάλεντζ Καπ Ασίας-Ωκεανίας

## Παραπομπές




## Εξωτερικοί σύνδεσμοι
* 
*
Εύμηλος του Αδμήτου

Στην ελληνική μυθολογία ο **Εύμηλος** (< *εὑ-* (πολύ, καλό) + *μῆλον* (*μεῖλον*, πρόβατο, ζωντανό), "αυτός που έχει πολλά πρόβατα") ήταν γιος του Άδμητου και της Άλκηστης, αδελφός του Ιππάσου και του Περιμήλη. Έλαβε μέρος στην εκστρατεία κατά της Τροίας, επικεφαλής έντεκα θεσσαλικών πλοίων που προέρχονταν από τις πόλεις Φερές, Βοίβη, Γλαφύρες και Ιωλκό. Ο Εύμηλος έφερε στην Τροία τα άλογα που άλλοτε είχε φροντίσει ο Απόλλωνας, όταν υπηρετούσε στον Άδμητο. Ο Εύμηλος είχε σύζυγό του την Ιφθίμη.

Κατά τους αγώνες στη μνήμη του νεκρού Πατρόκλου ο Εύμηλος σηκώθηκε πρώτος για να συμμετάσχει στην αρματοδρομία, καθώς είχε ήδη νικήσει στη χώρα του σε τέτοιους αγώνες. Μέχρι τα μισά του δρόμου, ο Εύμηλος οδηγούσε την κούρσα με τις φοράδες του, αλλά τότε η θεά Αθηνά, που υποστήριζε τον Διομήδη, έσπασε τον ζυγό της άμαξας του Ευμήλου. Οι φοράδες αποχωρίσθηκαν μεταξύ τους και ο Εύμηλος έπεσε από το άρμα και κύλησε κοντά στη ρόδα. Γδάρθηκε στους αγκώνες, στη μύτη και στο στόμα, ενώ χτύπησε και στο μέτωπο. Τα μάτια του γέμισαν δάκρυα. Παρ' όλα αυτά, σηκώθηκε, συμμάζεψε το άρμα και τα άλογα, και τερμάτισε, έστω και τελευταίος.  

Τα παραπάνω αναφέρονται στην Τελικά ο πραγματικός δεύτερος του αγώνα, ο Αντίλοχος, πήρε ως έπαθλο τη φοράδα, ενώ ο Εύμηλος ανταμείφθηκε με τον θώρακα που είχε πάρει λάφυρο ο Αχιλλέας από τον Αστεροπαίο. 
## Δείτε επίσης
* Ο αστεροειδής **[[5436 Εύμηλος]]** (5436 Eumelos), που ανακαλύφθηκε το 1990 και ανήκει στην Τρωική Ομάδα, πήρε το όνομά του από τον μυθικό αυτό πρίγκηπα.

## Παραπομπές

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 345
* (Ιταλικά)

Ευμηλος
Κατηγορία:Μνηστήρες της Ωραίας Ελένης
Κατηγορία:Μυθικοί βασιλείς της Θεσσαλίας
Γιώργος Πολ. Παπαδάκης

Ο **Γιώργος Πολ. Παπαδάκης** (Αθήνα, 2 Σεπτεμβρίου 1968) είναι Έλληνας μαθηματικός, καθηγητής πληροφορικής, συγγραφέας, ποιητής  και λογοτέχνης.

## Βιογραφία
Γεννήθηκε το 1968 στην Αθήνα όπου και μεγάλωσε. Επίσης, είναι  και μέλος της Εταιρίας Ελλήνων λογοτεχνών, έχει ασχοληθεί με όλα τα είδη του λόγου (ποίηση, διήγημα, δοκίμιο), ενώ δίνει ομιλίες σε τηλεοπτικές εκπομπές αλλά και διάφορους φορείς, όπως «*Η στοά του βιβλίου*», «Εταιρία Ελλήνων Λογοτεχνών», «*Πνευματικό κέντρο του Δήμου Αθηναίων*» και αρθρογραφεί σε έντυπα όπως «*Πνευματική Ζωή*», «*Φιλολογική πρωτοχρονιά*», «*Νέα Σκέψη*», «*Περίπλους*», «*Νέα Αριάδνη*», «*Ευκλείδης*», «*Τα ΝΕΑ*», «*Ελευθεροτυπία*», «*[[Νουμάς (περιοδικό)|Νουμάς]]*», *mystery*, κ.α. Υπό την αιγίδα της «*Εταιρίας Ελλήνων Λογοτεχνών*» οργάνωσε τον Μάιο του 2003 μια ημερίδα πάνω στο «Φανταστικό». Στίχοι του μελοποιήθηκαν από Έλληνες συνθέτες όπως οι Ιωσήφ Μπενάκης, Χρύσανθος Μουζακίτης και Ηλίας Καραγιάννης.

## Ενδεικτική (ατομική) εργογραφία
* *Ένας περίπατος στην Αμοργό του Νίκου Γκάτσου* - Πνευματική Ζωή, δοκίμιο, Αθήνα 2001.
* *Στα Μπαλκόνια του ουρανού*, Πνευματική Ζωή, ποίηση, Αθήνα, 2001.
* *Το Υπάρχον Φως*, ποίηση, Αθήνα, 2003.
* *Οι δρόμοι του φανταστικού*- διηγήματα, δοκίμια, ΟΞΥ – Αθήνα 2005.
* *Τρόμος και Φαντασία*, εικονιστορήματα πάνω στη φανταστική λογοτεχνία, Ψυχής Τα Λαμπυρίσματα, Αθήνα 2007.
* *Ακατονόμαστες εξομολογήσεις*, διηγήματα, ΟΞΥ, Αθήνα, 2007.
* *Στο λυκόφως των καιρών*, ποίηση, ΟΞΥ, Αθήνα, 2007.
* *Ο Μπλεκ και οι άλλοι*, Μελέτες πάνω στα κόμικς του ’70, Περιοδικός Τύπος, Αθήνα 2007.
* *Οι Μικροί Φυγάδες και το Σπίτι στο Δάσος*, Χατζηλάκος 2008.
* *Σήμαντρο Αφύπνισης*, ποίηση, Πνευματική Ζωή, Αθήνα, 2011.
* *Φως στη Σιωπή*, ποίηση, Πνευματική Ζωή, Αθήνα, 2011.
* *A Gong of Awakening*, Πνευματική Ζωή, 2012.
* *Ματωμένος έρωτας*, μυθιστόρημα, Δρόμων, 2012.
* *Μου είπαν...*, Δρόμων, 2013.
* *Προσεγγίσεις στον Ευρωπαϊκό Πολιτισμό*, Δρόμων, 2013.
* *Νέα ατραπός*, Δίφρος, 2014.
* *Κώστας Δαβουρλής, Ο Πελέ της Ευρώπης*, Δρόμων, 2015.
* *Ήρωες του Στέλιου Ανεμοδουρά*, Εκδόσεις Μικρός Ήρως, 2015.
* *Ο Μανόλης Πρατικάκης στο φως της διαλεκτικής*, Κέδρος, 2016.
* *Λαξευτής τοπίων*, Δίφρος, 2017.
* *Δράκουλας: Η εξομολόγησή του* (σενάριο, κόμικς), Δρόμων, 2019.

## Στη δισκογραφία
* *Οι μικροί φυγάδες και το σπίτι στο Δάσος*, σνθ. Χρύσανθος Μουζακίτης, τρ. Δημήτρης Ηλίας, Μαρία Διαμαντή, ChromaMusika, 2008.
* *Στα χρόνια του ‘60*, Ηλίας Καραγιάννης συνθέτης, Τάκης Κωσταντακόπουλος τραγούδι από τη «συλλογή 2», 2016.
* *Θέλω να φύγω*, στίχοι, σύνθεση Χαράλαμπος Καρούσος, Τάκης Κωσταντακόπουλος τραγούδι από τη «συλλογή 3», στίχοι "Όλα μου τα τραγούδια" (σύνθεση Θεόδωρος Κακαράτζης), 2019.

## Κυριότερες διακρίσεις
* Βραβείο για τα “Μπαλκόνια Του Ουρανού” από την Πανελλήνια Ένωση Λογοτεχνών – Δελφοί Ιούνιος 2000.
* 1ο Πανελλήνιο βραβείο ποίησης από την Πανελλήνια Ένωση λογοτεχνών – Δεκέμβριος 2001 για το ποίημα «Το υπάρχον φως».
* Βραβείο από το «Φιλολογικό Παρνασσό» στον πεζό λόγο το Δεκέμβριο 2002.

## Παραπομπές


Κατηγορία:Έλληνες συγγραφείς του 20ού αιώνα
Οδοντίατρος

thumb|200px|Από Γαλλική κάρτα του 1920 που αναπαριστά το επάγγελμα του οδοντιάτρου.
**Οδοντίατρος** είναι ο επαγγελματίας υγείας που ασχολείται με τη στοματική κοιλότητα και γενικότερα τη γναθοπροσωπική περιοχή του ανθρωπίνου σώματος.

## Ιστορία
Τόσο στην Κίνα όσο και στη Γαλλία, οι πρώτοι που άσκησαν την οδοντιατρική ήταν κουρείς. Χωρίστηκαν σε 2 ξεχωριστές ομάδες: τη συντεχνία κομμωτών και τους μη επαγγελματίες κομμωτές. Η πρώτη ομάδα, η συντεχνία των κουρέων, δημιουργήθηκε για να διακρίνει τους πιο μορφωμένους και καταρτισμένους οδοντιάτρους από τους λαϊκούς κουρείς. Οι κομμωτές της συντεχνίας εκπαιδεύονταν να εκτελούν σύνθετες εργασίες. Η δεύτερη ομάδα, οι μη επαγγελματίες κομμωτές, είχαν τα προσόντα να εκτελούν υπηρεσίες υγιεινής ρουτίνας, όπως το ξύρισμα και η εξαγωγή δοντιών, καθώς και βασικές εργασίες. Ωστόσο, το 1400 εκδόθηκαν διατάγματα στη Γαλλία που απαγόρευαν στους λαϊκούς κουρείς να ασκούν κάθε είδους χειρουργική. Τόσο στη Γερμανία όσο και στη Γαλλία από το 1530 έως το 1575 υπήρχαν εκδόσεις αφιερωμένες εξ ολοκλήρου στην οδοντιατρική. Ο Ambroise Paré, συχνά γνωστός ως ο Πατέρας της Χειρουργικής, δημοσίευσε το δικό του έργο για τη σωστή φροντίδα και θεραπεία των δοντιών. Ο Ambroise Paré ήταν ένας Γάλλος χειρουργός κουρέας που παρείχε οδοντιατρική φροντίδα σε αρκετούς Γάλλους μονάρχες. Συχνά πιστώνεται με την αναβάθμιση της θέσης των χειρουργών κουρέων.

Ο Pierre Fauchard από τη Γαλλία αναφέρεται συχνά ως ο «πατέρας της σύγχρονης οδοντιατρικής», επειδή το 1728 ήταν ο πρώτος που δημοσίευσε ένα επιστημονικό εγχειρίδιο για τις μεθόδους και τις πρακτικές της οδοντιατρικής. Με την πάροδο του χρόνου, ειδικευμένοι οδοντίατροι μετανάστευσαν από την Ευρώπη στην Αμερική για να ασκήσουν την οδοντιατρική, και μέχρι το 1760 η Αμερική είχε τους δικούς της οδοντιάτρους που ασκούσαν το επάγγελμα. Εκείνη την εποχή, οι εφημερίδες χρησιμοποιούνταν για τη διαφήμιση οδοντιατρικών υπηρεσιών.

## Παραπομπές


## Δείτε επίσης
* Στοματική και γναθοπροσωπική χειρουργική
* Ορθοδοντική
* Χειρουργική στόματος
Gus G.

Ο **Κώστας Καραμητρούδης**, περισσότερο γνωστός ως **Gus G.** (Θεσσαλονίκη, 12 Σεπτεμβρίου 1980) είναι Έλληνας αναγνωρισμένος μουσικός και κιθαρίστας της heavy-metal.. Ο Gus G είναι γνωστός κυρίως λόγω της συνεργασίας του με τον Ozzy Osbourne αλλά και του προσωπικού του συγκροτήματος Firewind. Έχει παίξει επίσης με τους Mystic Prophecy, Nightrage, Arch Enemy και *Dream Evil*. Ο Gus G. συνεργάζεται με την εταιρεία **Jackson** η οποία διαθέτει 'Gus G' signature μοντέλα.

Είναι ένας από τους νεότερους μουσικούς του metal που έχει φτάσει σε μεγάλο επίπεδο στην κιθαριστική τεχνική. Στα 18 του χρόνια, έφυγε από την Ελλάδα για να γραφτεί στο διάσημο μουσικό κολέγιο του Berklee, στη Βοστόνη. Μερικές εβδομάδες αργότερα, εγκατέλειψε τις σπουδές του και ξεκίνησε να δουλεύει προσπαθώντας να γίνει αναγνωρίσιμος στο χώρο της metal μουσικής. Την περίοδο που ήταν στο Berkley, συναντήθηκε με τον Joe Stump, τον οποίο αναγνωρίζει ως μία από τις μεγαλύτερες επιρροές του.

## Δισκογραφία
* Με τους **Firewind**:
***Between Heaven and Hell* (2002)
** *Burning Earth* (2003)
** *Forged By Fire* (2005)
** *Allegiance* (2006)
** *Breaking The Silence-Maxi Single* (2007)
** *Mercenary Man-Maxi Single* (2008)
** *The Premonition* (2008)
** *Days Of Defiance* (2010)
** *Few Against Many* (2012)
**Immortals (2017)
**Firewind (2020)
**Stand United (2024)

* Με τους **Mystic Prophecy**:
** *Vengeance* (2001)
** *Regressus* (2003)
** *Never-Ending* (2004)

* Με τους **Nightrage**:
** *Sweet Vengeance* (2003)
** *Descent into Chaos* (2005)

* Με τους **Dream Evil**:
** *Dragonslayer* (2002)
** *Evilized* (2003)
** *The Book of Heavy Metal* (2004)

## Παραπομπές


## Εξωτερικοί σύνδεσμοι

*Gus G.'s official website
*Firewind's official website
*Gus G.'s signature ESP models

Κατηγορία:Ροκ μουσικοί
Κατηγορία:Έλληνες μουσικοί
Κατηγορία:Έλληνες κιθαρίστες
Ομοσπονδιακά υποκείμενα της Ρωσίας κατά πληθυσμό

Σύμφωνα με την απογραφή πληθυσμού του 2010, ο συνολικός πληθυσμός της Ρωσικής Ομοσπονδίας ανέρχεται σε 142.856.536 κατοίκους, χωρίς να συνυπολογίζονται οι Ρώσοι πολίτες που κατά την απογραφή βρίσκονταν στο εξωτερικό.

Βάσει της διοικητικής διαίρεσης της χώρας, ο πληθυσμός κατανέμεται τοπικά ως εξής:

 Τα δεδομένα δεν περιλαμβάνουν τους Αυτόνομους θύλακες της Χαντίας-Μανσίας και των Γιαμάλων Νένετς.

 Τα δεδομένα δεν περιλαμβάνουν τον Αυτόνομο θύλακα της Νενετσίας.

## Άλλα δημογραφικά στοιχεία

* Εθνική σύνθεση: 184 διαφορετικές εθνικές ταυτότητες, οι περισσότερες αυτόχθονες. Πενήντα από αυτές αριθμούν λιγότερα των χιλίων μέλη. Επτά έθνη ξεπερνούν το ένα εκατομμύριο μέλη στα ρωσικά εδάφη:
** Ρώσοι: 115.889.107 - 79,8%
** Τάταροι: 5.554.601 - 3,8%
** Ουκρανοί: 2.942.961 - 2,0%
** Μπασκίρ: 1.673.389 - 1,2%
** Τσουβάς: 1.637.094 - 1,1%
** Τσετσένοι: 1.360.253 - 0,9%
** Αρμένιοι: 1.130.491 - 0,8%

* Αναλογία αστικού / αγροτικού πληθυσμού: 73 / 27.

* Αναλογία ανδρών / γυναικών: 47 / 53

* Μέση ηλικία του πληθυσμού: 37 έτη - 34 για τους άνδρες και 40 για τις γυναίκες.

## Παραπομπές


## Σχετικά άρθρα
* Ομοσπονδιακά υποκείμενα της Ρωσίας κατά έκταση

Κατηγορία:Ομόσπονδες ενότητες της Ρωσίας
Ευθύμιος Παπαδημητρίου

Ο **Ευθύμιος** ή **Ευθύμης Παπαδημητρίου** (Αθήνα, 1895 &ndash; Αθήνα, 1958) ήταν Έλληνας ζωγράφος και  χαράκτης. Ασχολήθηκε επίσης εκτεταμένα με το σκίτσο και την πολιτική γελοιογραφία.
## Βιογραφία
Πολυσύνθετο ταλέντο, ο Παπαδημητρίου σπούδασε αρχικά Φυσικές Επιστήμες, ενώ ταυτοχρόνως καταπιάστηκε με τις εικαστικές τέχνες. Παρακολούθησε μαθήματα σχεδίου κοντά στους ζωγράφους Ε. Κοντιάδη και Β. Χατζή, για να ασχοληθεί κατόπιν με την γελοιογραφία σε αθηναϊκές εφημερίδες και περιοδικά. 

Από το 1922 έως το 1929 έζησε στο Παρίσι, όπου παρακολούθησε μαθήματα ξυλογραφίας σε διάφορες ελεύθερες ακαδημίες. Κατά το ίδιο διάστημα επισκέφθηκε πολλά μουσεία της Γαλλίας, της Ιταλίας και της Βρετανίας. 

Για ένα διάστημα έζησε στην Αίγυπτο, εικονογραφώντας ελληνικά παροικιακά περιοδικά. Ταξίδεψε επίσης στην Κωνσταντινούπολη, το Άγιο Όρος και τον Μυστρά, για να μελετήσει την βυζαντινή τέχνη. Καρπός αυτής της περιόδου ήταν πολλές ξυλογραφίες, μερικές εκ των οποίων κυκλοφόρησαν και σε βιβλία.

Παρουσίασε έργα του σε πολλές ατομικές και ομαδικές εκθέσεις. Το 1958, όντας ήδη καταξιωμένος καλλιτέχνης, διορίσθηκε καθηγητής της Χαρακτικής στην Ανωτάτη Σχολή Καλών Τεχνών. Ωστόσο, μερικούς μήνες αργότερα, τον πρόλαβε ο θάνατος.

Έργα του βρίσκονται στην Εθνική Πινακοθήκη, στην Πινακοθήκη του Δήμου Αθηναίων, στην Πινακοθήκη του Δήμου Ιωαννίνων, καθώς επίσης σε πολλές πινακοθήκες του εξωτερικού και σε ιδιωτικές συλλογές. Χαρακτικά του κοσμούν επίσης πολλά βιβλία, σχολικά  και μη.

Σήμερα, ο Ευθύμιος Παπαδημητρίου θεωρείται από τους πρωτοπόρους της ελληνικής χαρακτικής. Πέρα από τους πειραματισμούς του στις τεχνικές χάραξης, ήταν από τους πρώτους στην ιστορία της ελληνικής χαρακτικής, μαζί με τον ομότεχνο του Νίκο Βεντούρα, που στα χρόνια 1947&ndash;1957 δημιούργησε χαρακτικά σε κυβιστικό και αφαιρετικό ύφος.

## Παραπομπές


Κατηγορία:Έλληνες χαράκτες
Κατηγορία:Έλληνες ζωγράφοι του 19ου αιώνα
Κατηγορία:Έλληνες ζωγράφοι του 20ού αιώνα
Αγία Άννα (αποσαφήνιση)

Το όνομα **[[Αγία Άννα]]** είναι όνομα αγίων και ελληνικό τοπωνύμιο. Παρακάτω αναφέρονται οι αγίες καθώς και οι οικισμοί και μονές που βρίσκονται στη Διοικητική διαίρεση της Ελλάδας με το όνομα αυτό.

## Αγίες
* Άννα (Παλαιά Διαθήκη), η μητέρα του Σαμουήλ
* Αγία Άννα, μητέρα της Παναγίας
* Άννα η Προφήτιδα, πρόσωπο της Καινής Διαθήκης
* Γερόντισσα Άννα Μακκαβαίου η Μικρασιάτισσα

## Οικισμοί
* η Αγία Άννα Άνδρου (καταργήθηκε το 1940)
* η Αγία Άννα Αρκαδίας, παλιότερος οικισμός στην Κυνουρία
* η Αγία Άννα Αχαΐας
* η Αγία Άννα Βοιωτίας, γνωστή και ως *Κούκουρα*
* η Αγία Άννα Ευβοίας (δήμος Νηλέα)
* η Αγία Άννα Ηλείας
** η Αγία Άννα Πηνείας Ηλείας, πρώην Μουσούλη ή Μισαλί, οικισμός που καταστράφηκε με τη δημιουργία της τεχνητής Λίμνης Πηνειού
** η Αγία Άννα Φολόης Ηλείας (δήμος Ωλένης)
* η Αγία Άννα Ηρακλείου Κρήτης
* η Αγία Άννα Κέρκυρας
* η Αγία Άννα Καστοριάς, γνωστή και ως *Ραδιγκόσδη*
* η  Αγία Άννα Κοζάνης, παλαιότερη ονομασία του οικισμού Αυγή
* η Αγία Άννα Νάξου

## Κύπρος
* Κοινότητα Αγία Άννα Λάρνακας

## Μονές
* Σκήτη Αγίας Άννας στο Άγιο Όρος

Αγια Αννα
Μυθιστόρημα επιστημονικής φαντασίας (για παιδιά)

Κείμενα, από το χώρο της Παιδικής λογοτεχνίας, με τα οποία ο άνθρωπος επιδιώκει να προσδιορίσει το στίγμα του στον κοσμικό χώρο, με σημείο αναφοράς τη γη, να διεκδικήσει το δικαίωμα να κατέχει και να γνωρίζει το χώρο και να ταξιδεύει στο διάστημα και τέλος να βελτιώσει τη ζωή του και τους νόμους που τη διέπουν, εκμεταλλευόμενος τις δυνατότητες που του παρέχει τόσο η επιστήμη όσο και η δημιουργική φαντασία. Έτσι, η πλοκή εκτυλίσσεται σ' ένα ρυτιδωμένο, σμικρυμένο χρόνο, αλλά συνήθως τοποθετείται στο μακρινό παρελθόν, στο οποίο τα παιδιά-ήρωες μεταφέρονται με μια μηχανή του χρόνου.

Στα μυθιστορήματα αυτής της κατηγορίας ο συγγραφέας εκμεταλλεύεται τους επιστημονικούς νόμους με τις τεχνολογικές εφευρέσεις. Η βαρύτητα και η ταχύτητα του φωτός ουσιατικά αποτελούν τους βασικούς νόμους που εμπνέουν τους συγγραφείς τις κατηγορίας αυτής. 

## Θεματικές κατηγορίες

* Κείμενα τα οποία στηρίζονται στην επιστήμη της Παλαιοντολογίας.
* Κείμενα των οποίων η θεματική προβληματική αναφέρεται στις μηχανές και σε άλλες εφευρέσεις.
* Κείμενα με περιεχόμενο περιπετειώδες.
* Κείμενα τα οποία αναφέρονται σε ιδιαίτερα τολμηρές και προωθημένες θέσεις της επιστήμης(βιοϊατρικό και βιοτεχνολογικό περιεχόμενο).

## Πηγές


* Κοντολέων Μάνος, "Βιβλία επιστημονικής φαντασίας για παιδιά", *περ. Σπουδές*, τευχ. 2, 1992.
* Λάζος Χρήστος, "Μια σύντομη εισαγωγή στην ελληνική επιστημονική φαντασία, *περ. Πολιτιστική*, τεύχ. 9, 1984.
* Παπαντωνάκης Γεώργιος, *Εισαγωγή στο ελληνικό παιδικό μυθιστόρημα επιστημονικής φαντασίας.Απο τη θεωρία στην πράξη*, εκδ. Κέδρος, Αθήνα 2001.
* Isaac Asimov, *The Foundation Trilogy*, Garden City: Double Day, 1963.

Κατηγορία:Επιστημονική φαντασία
Κατηγορία:Παιδική - Εφηβική λογοτεχνία
Αγία Άννα

Η **Αγία Άννα,** σύμφωνα με την Ορθόδοξη Παράδοση, ήταν η μητέρα της Παναγίας, της μητέρας του Ιησού Χριστού. Το εξελληνισμένο όνομα *[[Άννα (όνομα)|Άννα]]* προέρχεται από το εβραϊκό *Χάνα* που σημαίνει «εύνοια, χάρη».Το όνομα της Αγίας Άννας καθώς και του συζύγου της Ιωακείμ αναφέρονται μόνο σε απόκρυφα ευαγγέλια, όπως για παράδειγμα το Πρωτοευαγγέλιο του Ιακώβου.

## Βίος
Σύμφωνα με τις αντίστοιχες πηγές, η Αγία Άννα, η μητέρα της Μαρίας, της μητέρας του Ιησού Χριστού, καταγόταν από τη φυλή του Λευί. Ο πατέρας της, που ήταν ιερέας, ονομαζόταν Ματθάν και ιεράτευε την εποχή της βασιλείας της Κλεοπάτρας. Τη δε μητέρα της, την έλεγαν Μαρία.

Η Άννα είχε αδελφό τον Ιακώβ, πατέρα του Ιωσήφ του μνήστορα. Και δύο αδελφές, την ομώνυμη με τη μητέρα της Μαρία και τη Σοβήν. Και η μεν Μαρία, που παντρεύτηκε στην Βηθλεέμ, είχε κόρη τη Σαλώμη την μαία, η δε Σοβή, που παντρεύτηκε και αυτή στην Βηθλεέμ, την Ελισάβετ. Τέλος, η Αγία Άννα που παντρεύτηκε στην Γαλιλαία τον Ιωακείμ, γέννησε την Παρθένο Μαρία.

Περικαλλή ναό προς τιμήν της αγίας Άννας, έκτισε στην Κωνσταντινούπολη περί το 550 μ.Χ. ο αυτοκράτορας Ιουστινιανός. Λείψανο της Αγίας υπάρχει στην αγιορείτικη σκήτη της Αγίας Άννας, στον Ιερό Ναό της Αγίας Άννης Κατερίνης, καθώς και αλλού. Η σύλληψη της Αγίας Άννας γιορτάζεται από την Ορθόδοξη Εκκλησία στις 9 Δεκεμβρίου και η κοίμησή της στις 25 Ιουλίου.

## Παραπομπές


Αννα
Ορμή (κανονιοφόρος)

Η **Κ/Φ Ορμή Ρ-230**, κλάσης **ASHEVILLE**, είναι η δεύτερη κανονιοφόρος του Ελληνικού Πολεμικού Ναυτικού κλάσης ΤΟΛΜΗ. Σχεδιάστηκε και κατασκευάστηκε στις ΗΠΑ (Peterson Builders, Inc, Sturgeon Bay, Wisconsin), με το σκεπτικό των παράκτιων επιχειρήσεων όπως αυτών της περιόδου της κρίσης της Κούβας τη δεκαετία του 1960. Εντάχθηκε στο Αμερικανικό Ναυτικό (USN) στις 5 Δεκεμβρίου 1969, όπου έφερε το όνομα **USS BEACON PG 99**  και τέθηκε εκτός ενεργείας τον Απρίλιο του 1977. Τον Οκτώβριο του 1989 παραχωρήθηκε στο Πολεμικό Ναυτικό και στις 21 Φεβρουαρίου 1990 υψώθηκε η Ελληνική Σημαία, οπότε και εντάχθηκε στη Διοίκηση Ταχέων Σκαφών (ΔΤΣ). Την 1 Νοεμβρίου 2003 εντάχθηκε στη Διοίκηση Κανονιοφόρων (ΔΚΦ).

Η σχεδίαση και κατασκευή του ήταν προσανατολισμένη στην επίτευξη υψηλής ταχύτητας, για αυτό και το σκάφος είναι κατασκευασμένο από αλουμίνιο, η υπερκατασκευή από πολυεστέρα και σκελετό αλουμινίου, επιτυγχάνοντας συνολικό εκτόπισμα περί τους 264 ΤΝ, ενώ αρχικά ανέπτυσσε ταχύτητα 40 kts με τον αεροστρόβιλο GENERAL ELECTRIC TLM-1500 (ναυτική έκδοση του αεριοστροβίλου J79 των μαχητικών αεροσκαφών F-104 Starfighter, F-4 Phantom και B-58 Hustler). Το 1996 αντικαταστάθηκαν οι παλαιότερες μηχανές με δυο νέες τύπου MTU 12V 396 TE 94. Το 2003 αντικαταστάθηκε το πρωραίο πυροβόλο 3/50 SF από ένα BOFORS 40mm και το 2005 το πυροβόλο αναβαθμίστηκε με το σύστημα τροφοδοτησης βλημάτων BREDA.

Το πλοίο έχει παροπλιστεί από την ενεργό υπηρεσία.

Ιδίου τύπου πλοία  ‘Ορμή’ και Τόλμη.

## Χαρακτηριστικά
* Ύψος ιστού από την ίσαλο γραμμή: 13,54 μέτρα
* Πετρέλαιο DIESEL: 54.900 λίτρα
* Πόσιμο νερό: 10.500 λίτρα
* Αυτονομία με μέγιστη ταχύτητα: 
* Μέγιστη ακτίνα ενεργείας: 1600 ναυτικά μίλια
* Ενδιαιτήσεις: 36 άτομα
* Κύριες Μηχανές: Δύο MTU Diesel 12 V 396 TE 94 2 X 2216 HP
* Γεννήτριες ηλεκτρικής ισχύος: Δύο γεννήτριες Diesel τύπου IVECO -8210 M 22 6 κυλίνδρων με ισχύ 110 KW
* Φουσκωτό: Ένα barracuda 3.6 μέτρων, με 1Χ25 ΗΡ (ταχύτητα 20 κόμβοι)

## Ο θυρεός του Κ/Φ Ορμή
thumb|right|Ο θυρεός του Κ/Φ Ορμή
Ο θυρεός του πλοίου απεικονίζει την δυναμική φιγούρα της Κ/Φ Ορμή εν πλω με μέγιστη ταχύτητα. Η Ελληνική Σημαία, που κυματίζει περήφανα στον ιστό, σύμβολο της αποστολής της, προβάλλει τα χρώματά της σε όλο το Αιγαίο αλλά και όπου αλλού κληθεί. Ο σταυρός συμβολίζει την πίστη μας στη θρησκεία και τον Άγιο Νικόλαο να βρίσκεται πάντοτε στην πλώρη της. Το σπαθί συμβολίζει την κυριαρχία στη θάλασσα, με απώτερο σκοπό την υπεράσπιση του φυσικού της χώρου, δηλαδή των θαλασσίων συνόρων μας

## Εξωτερικοί δεσμοί
* Το Κ/Φ Ορμή Ρ-230 στην επίσημη ιστοσελίδα του Ελληνικού Πολεμικού Ναυτικού
*Η Διοίκηση Κανονιοφόρων στην επίσημη ιστοσελίδα του Ελληνικού Πολεμικού Ναυτικού
* Σελίδα για τις κανονιοφόρους ASHEVILLE 

Κατηγορία:Ελληνικές Κανονιοφόροι
Ιππόλυτος Ντελεαί

Ο **Ιππόλυτος Ντελεαί** (, Αμβέρσα, 19 Αυγούστου 1859 - Έτερμπεεκ, 1 Απριλίου 1941) ήταν Βέλγος ιησουΐτης ιερέας και εκκλησιαστικός συγγραφέας. Θεωρείται ως ένας από τους διαπρεπέστερους αγιολόγους του 20ού αιώνα. 

## Βιογραφία

Γεννήθηκε στην Αμβέρσα. Το 1876 εντάχθηκε στο τάγμα των Ιησουϊτών, και το 1892 εντάχθηκε στην Κοινότητα των Βολλανδιστών (Société des Bollandistes) στις Βρυξέλλες. Το 1895, έγινε εκδότης του περιοδικού Analecta Bollandiana και εξέδωσε την *Bibliotheca hagiographica Graeca*. Το 1912, εξελέγη πρόεδρος των Βολλανδιστών. Είναι από τους σημαντικότερους μελετητές της Αγιολογίας και τα έργα του θεωρούνται ακόμη κλασικά για τη μελέτη της. 

## Εργογραφία
Τα σημαντικότερα εξ αυτών είναι τα εξής:
**Synaxarium Ecclesiae Costantinopolitanae*, Βρυξέλλες 1902
**Les Légendes hagiographiques*, 1905
**Les origines du culte des martyrs*, 1912 
**Les passions des martyrs et les genres littéraires*, 1921 
**Sanctus. Essai sur le culte des saints dans l'antiquité*, 1927 
**Les versions grecques des Actes des martyrs persans sous Sapor II*, 1905 
**Les Légendes grecques des saints militaires*, 1909 
**A travers trois siècles: L'Oeuvre des Bollandistes 1615 à 1915*, 1920
**Les saints Stylites*, 1923

## Παραπομπές


## Εξωτερικοί σύνδεσμοι
* 

Κατηγορία:Βέλγοι αγιολόγοι
Κατηγορία:Ιησουίτες
Μάγας

Το λήμμα **Μάγας** μπορεί να αναφέρεται:

* **Μάγας**, πατέρας της Βερενίκης Α' της Αιγύπτου.
* Μάγας της Κυρήνης, Μακεδόνας κυβερνήτης της Κυρήνης.
* Μάγας της Αιγύπτου, εγγονός του προηγούμενου, γιος της Βερενίκης Β' της Αιγύπτου.

Κατηγορία:Αποσαφηνίσεις ονομάτων